આ પ્રસંગે મુખ્યમંત્રી વિજય રૂપાણીએ જણાવ્યું હતું કે, દુનિયામાં જે નવાં ઇનોવેશન્સ થઈ રહ્યાં છે તેમાં ગુજરાતનો યુવાન પાછળ ન રહી જાય, તેને ટેક્નોલોજી ઇમ્પોર્ટ ન કરવી પડે તેવી સમયાનુકૂલ વ્યવસ્થા વિકસાવવી એ સમયની માગ છે અને યુનિવર્સિટીઓ તે માટે સજ્જ બને. ગુજરાતમાં અગાઉ માત્ર 11 યુનિવર્સિટીઓ હતી, પરંતુ રાજ્યના તત્કાલીન મુખ્યમંત્રી અને હાલના વડા પ્રધાન નરેન્દ્ર મોદીની દીર્ઘદષ્ટિથી આજે 60 યુનિવર્સિટીઓ છે. અખંડ ભારતના શિલ્પી સરદારસાહેબ, ભાઈકાકા અને એચ. એમ. પટેલ જેવી મહાન વિભૂતિઓએ આ વિસ્તારના લોકોના સામાજિક-શૈક્ષણિક અને આર્થિક કલ્યાણ માટે આદરેલા શિક્ષણ-સેવાના યજ્ઞના યોગદાન બદલ તેમને યાદ કરી વંદન કર્યા હતા.